Významná podpora EÚ prispela k pokroku v oblasti miléniových rozvojových cieľov týkajúcich sa zdravia. Úmrtnosť detí mladších ako päť rokov bola v roku 2012 takmer polovičná v porovnaní s rokom 1990. Podobne sa od roku 1990 do roku 2013 o 45 % znížila aj úmrtnosť matiek. Počet nových prípadov nákazy HIV sa od roku 2001 do roku 2012 znížil o 44 %. Výskyt tuberkulózy a počet súvisiacich úmrtí klesajú a cieľ znížiť jej šírenie na polovicu je na dosah. Aj cieľ týkajúci sa malárie môže byť úplne splnený, pričom v rokoch 2010 až 2012 došlo k poklesu úmrtnosti spojenej s maláriou o 42 %.

V roku 2014 došlo aj k vytvoreniu Generálneho riaditeľstva pre európsku susedskú politiku a rokovania o rozšírení (GR NEAR) po presune riaditeľstva pre európsku susedskú politiku z GR DEVCO do bývalého Generálneho riaditeľstva pre rozšírenie.

Európska únia sa takisto pevne zaviazala vyčleniť aspoň 20 % svojich celkových výdavkov na oblasť klímy. Začleňovanie otázok životného prostredia a zmeny klímy do rozvojovej spolupráce zostáva najvyššou prioritou, pričom aspoň 20 % rozpočtových prostriedkov je vyčlenených na opatrenia súvisiace s klímou. Ďalším politickým cieľom je zabezpečiť, aby sa do roku 2015 zdvojnásobilo financovanie v oblasti biodiverzity. Hlavná iniciatíva EÚ Biodiverzita pre život (B4Life) sa začala 22. mája 2014 s cieľom pomôcť najchudobnejším krajinám chrániť ekosystémy, bojovať proti trestnej činnosti páchanej na voľne žijúcich organizmoch a rozvíjať ekologické hospodárstva. Odhadovaný rozpočet tejto iniciatívy na roky 2014 – 2020 bude dosahovať až 800 mil. EUR.

Volebné pozorovateľské misie EÚ disponujúce ročným rozpočtom vo výške približne 40 mil. EUR z európskeho nástroja pre demokraciu a ľudské práva ďalej budovali dôveru a posilňovali spoľahlivosť a transparentnosť demokratických volebných procesov.

V roku 2014 bolo vyslaných sedem volebných pozorovateľských misií do Egypta, Guiney-Bissau, Kosova, Malawi, na Maldivy, do Mozambiku a Tuniska. Do Afganistanu bola vyslaná misia tímu na posúdenie volieb, deväť misií expertov na voľby bolo vyslaných do Alžírska, Bolívie, Salvádoru, na Fidži, do Iraku, Líbye, Mauritánie, Nigérie a Thajska a dve misie na povolebné pozorovanie boli vyslané do Nigérie a Konžskej demokratickej republiky.

Posilňovanie spravodlivosti

V roku 2014 bola oblasť spravodlivosti a právneho štátu naďalej stredobodom cieľov a operácií EÚ. Európska únia sa naďalej zapájala do programov budovania kapacít v oblasti právneho štátu, bezpečnosti a spravodlivosti vo viac ako 50 krajinách na celom svete. Podporou úsilia tretích krajín o posilnenie justičných systémov Európska únia prispela k preklenutiu priepasti medzi kapacitou štátov a Medzinárodným trestným súdom.

Korupcia je hlavnou prekážkou rozvoja. Oznámením Dôstojný život pre všetkých: od vízie k spoločným opatreniam z roku 2014 obnovila EÚ svoj záväzok v oblasti boja proti korupcii prostredníctvom podpory prijatia a vykonávania náležitých právnych rámcov a vnútroštátnych politík v období po roku 2015. V roku 2014 sa na úrovni jednotlivých krajín realizovali projekty v hodnote takmer 77 mil. EUR zamerané na boj proti korupcii prostredníctvom verejnej podpory, zvyšovania informovanosti a vykazovania a budovania kapacít orgánov kontroly a dohľadu a súdnictva.

Mier a stabilita

Nástroj na podporu stability a mieru umožňuje EÚ prostredníctvom cielených opatrení rýchlo reagovať na vznikajúce krízové situácie. V roku 2014 tak EÚ mohla poskytovať naliehavú a včasnú podporu v prípade kríz s vysokou prioritou, ako sú krízy na Ukrajine, v Sýrii a Iraku, Stredoafrickej republike a epidémia eboly. Tieto opatrenia v rámci nástroja na podporu stability a mieru zvyčajne predstavujú počiatočné opatrenia EÚ na vytvorenie mierumilovných spoločností a na odstránenie chudoby v nestabilných krajinách a krajinách postihnutým konfliktmi, čo je hlavnou prioritou EÚ. V roku 2014 EÚ naďalej podporovala proces novej dohody, aby sa zabezpečilo, že pomoc EÚ bude mať pozitívny vplyv na znižovanie chudoby a predchádzanie konfliktom.

Na konci roka 2014 EÚ riadila 16 civilných a vojenských misií alebo operácií v rámci spoločnej bezpečnostnej a obrannej politiky (SBOP). V roku 2014 bola vytvorená jedna civilná misia v Mali a ďalšia na Ukrajine (EUCAP Sahel Mali a EUAM Ukraine) a realizovala sa jedna vojenská operácia v Stredoafrickej republike (EUFOR CAR). Misie SBOP sa navzájom odlišujú svojou veľkosťou (od 10 do 1 000 pracovníkov) a mandátom. Jedna vojenská misia sa začala v Mali v roku 2013 (EUTM Mali) a bude trvať do roku 2016.

EÚ od začiatku politickej a bezpečnostnej krízy neustále podporovala územnú celistvosť Mali, jeho návrat k ústavnému poriadku a hľadanie politického riešenia krízy prostredníctvom dialógu. Európska únia sa v júni 2014 zapojila do alžírskeho mierového procesu ako spolusprostredkovateľ.

V roku 2014 boli podpísané zmluvy o podpore konsolidácie štátu s niekoľkými nestabilnými krajinami, ktoré postihla epidémia eboly, vrátane Guiney, Sierry Leone a Libérie, s cieľom poskytnúť podporu zdravotníckych služieb, udržiavať makroekonomickú stabilitu a vytvoriť fiškálny priestor pre opatrenia súvisiace s touto epidémiou.

V Stredoafrickej republike EÚ podporovala regionálne úsilie o stabilizáciu. V januári 2014 nastúpila nová dočasná vlád a v septembri bola medzinárodná misia Africkej únie MISCA nahradená mierovou operáciou OSN: MINUSCA.